Predkladacia správa

Materiál „Správa o súčasnom stave prípravy na štrukturálne fondy a Kohézny fond a harmonogram ďalšieho postupu“ predkladá Ministerstvo výstavby a regionálneho rozvoja SR ako vlastnú iniciatívu.

Podpísaním kapitoly 21 a celkovým uzavretím rokovaní o prístupe Slovenska do EÚ dňa 13. 12. 2002 na summite EÚ v Kodani sa stanovil základný rámec pre vypracovanie programových dokumentov, na základe ktorých bude Slovenská republika v skrátenom programovacom období, t.j. v rokoch 2004 – 2006, čerpať prostriedky zo štrukturálnych fondov a kohézneho fondu, určených na trvalo-udržateľný rozvoj regiónov.

Materiál:
-	poskytuje prehľad o aktuálnom stave:
o	rozpracovanosti programových dokumentov SR na čerpanie pomoci zo štrukturálnych fondov EÚ
o	a procesu prípravy SR na čerpanie pomoci z EÚ 
-	analyzuje aktuálny stav vytvárania riadiacich útvarov na ministerstvách zapojených do implementácie štrukturálnych fondov a kohézneho fondu
-	poskytuje prehľad o stave budovania IT monitorovacieho systému štrukturálnych fondov a kohézneho fondu 
-	predkladá „Komunikačný akčný plán RO pre CSF“ ako strategické východisko na plnenie požiadaviek na publicitu a šírenie informácií, definovaných v relevantných právnych normách Spoločenstva, v rámci všetkých riadiacich orgánov zapojených do procesu využívania pomoci zo ŠF.

Materiál bol prerokovaný dňa 22. 5. 2003 na Rade vlády SR pre regionálnu politiku, ktorá odporučila ministrovi výstavby a regionálneho rozvoja SR po zapracovaní pripomienok predložiť materiál na rokovanie vlády SR.